SKRIFTLIG FORESPØRGSEL E-1083/02

af Bart Staes (Verts/ALE) til Kommissionen

(18. april 2002)

Om: Hindring af overtrædelse af habitat-, fugle- og VVM-direktiverne i forbindelse med genoptagelsen af arbejdet på Deurganck-dokken

Den 14. december 2001 udstedte det flamske parlament et dekret, i hvilket de arbejder, transaktioner og faciliteter, der er nødvendige for anlægget og ibrugtagningen af Deurganck-dokken på Scheldes venstre bred, blev erklæret for et anliggende af overordentlig stor almen og strategisk betydning (Belgisk Statstidende af 20.12.2001). I henhold til artikel 6, stk. 2, 3 og 4, i habitatdirektivet 92/43/EØF(1) træffes der følgende kompensationsforanstaltninger: a) engfugleområdet beliggende i et område med kontrolleret oversvømmelse inden for området Kruibeke-Bazel-Rupelmonde; b) Paardenschor; c) vådområde ved Paardenschor; d) ferskvandsområdet i bufferzonen (Zuid-West B); e) vådområdet Drydijck inkl. den økologiske bufferzone; f) engfugleområderne beliggende i Doelpolder noord (V) og det midlertidige engfugleområde Putten west (ZTA); g) forbedring af den økologiske kvalitet af polder på parceller tilhørende de flamske myndigheder; h) midlertidig og permanent forvaltning af vådområder beliggende i området Putten Plas og de øvrige vådområder i Z2-området; i) midlertidig etablering af sprøjteområderne Zwijndrecht, ex-Doeldok og Z2-området.

Ifølge dekretets artikel 4 sikrer den flamske regering inden udstedelsen af byggetilladelser, at VVM-direktivet 85/337/EØF(2), artikel 3 og 4 i fugledirektivet 79/409/EØF(3) og habitatdirektivet 92/43/EØF finder korrekt anvendelse.

For at sikre overholdelse af artikel 3 og 4 i fugledirektivet og artikel 6, stk. 4, i habitatdirektivet skal ansøgerne om byggetilladelser desuden forpligte sig til at tage alle nødvendige skridt til gennemførelse af kompensationsforanstaltningerne og til at sikre, at den overordnede sammenhæng i Natura 2000 bevares.

I mellemtiden har det flamske parlament den 29. marts 2002 bekræftet de byggetilladelser, den flamske regering med hjemmel i dekretet af 14. december 2001 udstedte den 18. marts 2002.

Kan Kommissionen oplyse, om den som følge af denne nye situation er parat til at indstille det søgsmål, som den anlagde den 20. marts 2002 for overtrædelse af artikel 4, stk. 1, i fugledirektivet og artikel 6, stk. 3 og 4, i habitatdirektivet i forbindelse med den flamske regerings afgørelse af 8. september 2000 om tredje ændring af lokalplanen for Sint-Niklaas-Lokeren og havneudvidelsen heri?

Kan Kommissionen i benægtende fald oplyse, hvilke yderligere foranstaltninger det flamske parlament og den flamske regering skal træffe for at opfylde EU's betingelser?

(1) EFT L 206 af 22.7.1992, s. 7.

(2) EFT L 175 af 5.7.1985, s. 40.

(3) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(10. juni 2002)

Kommissionen er på et møde med de flamske regionale myndigheder den 26. oktober 2001 og i form af dokumentation modtaget fra de flamske regionale myndigheder efter dette møde blevet underrettet om de forhold, det ærede medlem har bragt på bane.

Kommissionen noterer sig, at det kompensationsprogram, det ærede medlem omtaler, hænger sammen med de overtrædelsesprocedurer, der indledtes, efter modtagelse af klager over opførelsen af to dokker i det særligt beskyttede område (SPA) Schorren en Polders van de Beneden-Schelde, dvs. Verrebroeck-dokken (sag nr. A-98/4669) og Deurganck-dokken (sag nr. A-98/5005).

Kommissionen vil gerne påpege, at den formelle åbningsskrivelse af 20. marts 2002 som det ærede medlem omtaler, gælder en separat overtrædelsesproceduresag (A-00/2212) vedrørende den flamske regerings beslutning af 8. september 2000 om den anden revision af Sint-Niklaas-Lokeren-områdeplanen og de havneudvidelsesforanstaltninger, der indgår heri. Hovedemnet for denne sag er de flamske myndigheders målsætning på lang sigt, dvs. at omdanne hele det pågældende SPA til havne- og anden infrastruktur, som det fremgår af den reviderede områdeplan.

I betragtning af ovennævnte elementer har informationerne om kompensationsplanerne forbundet med doksagerne ingen indflydelse på situationen for sager forbundet med områdeplanen.